Ærø: Socialdemokraterne på Ærø mister endnu et medlem.

1. viceborgmester og gruppeformand Inga Blom Thomas har besluttet at forlade partiet på grund af for mange interne gnidninger, og hun er nu medlem af Ærø Plus.

Det er ikke mere end en måned siden, at Jens Weiss efter en længerevarende strid i den socialdemokratiske gruppe meldte sig ud af partiet og blev løsgænger.

Inga Blom Thomas slår dog fast, at hendes partiskifte hverken har noget med Jens Weiss eller andre i partiet at gøre.

- Men det er ingen hemmelighed, at der har været gnidninger i partiet, og at processen har givet mig anledning til at tænke over, hvor jeg politisk hører til. Efter nøje overvejelser er jeg kommet frem til, at Ærø Plus passer bedst til det, jeg politisk står for, siger hun og uddyber:

- Jeg vil gerne være der, hvor jeg kan opnå de bedste politiske resultater for Ærø. Det kan jeg hos Ærø Plus. Det er vigtigt for mig at understrege, at jeg står for det samme, som jeg hele tiden har gjort. Mine grundholdninger har ikke ændret sig, og jeg vil fortsat kæmpe for mine mærkesager, som blandt andet er arbejdet for at udvikle vores sundhedsvæsen med endnu bedre sundhedsløsninger, siger hun.

Carl Jørgen Heide, stifter af Ærø Plus, er glad for at få Inga Blom Thomas med på holdet.

- Vi har selvfølgelig diskuteret det i bestyrelsen, og vi er enige om, at det er en klar styrke at få Inga med på holdet. Jeg oplever hende som en meget seriøs og velforberedt politiker, og hun går efter sagen og ikke manden, siger Carl Jørgen Heide.

Der er flere sager - for eksempel beliggenheden af sfo'en - hvor I ikke er enige. Kan det ikke give anledning til problemer?

- Nej, hos Ærø Plus er der plads til, at man kan have forskellige holdninger. Det vigtigste er, at vi i hovedtræk er enige, siger Carl Jørgen Heide.

Inga Bloms Thomas er med sin indmeldelse af Ærø Plus ikke længere en del af konstitueringsgruppen. Gruppen består nu af otte medlemmer: Ole Wej Petersen (S), Peter Hansted (S), Jens Weiss (løsg.), Minna Henriksen (SF), Bent Juul Sørensen (Æ), Lennart Mogensen (V), Mona Madsen (V) og Kaj Nøttrup (V).